b'\n_START_ARTICLE_\nMono-Jetronic\n_START_PARAGRAPH_\nMono-Jetronic er i motorteknikken en indirekte, intermitterende og elektronisk styret centralindspr\xc3\xb8jtningsenhed (med \xc3\xa9n indspr\xc3\xb8jtningsventil til alle cylindrene) og et varem\xc3\xa6rke for Robert Bosch GmbH. P\xc3\xa5 motorer med Mono-Jetronic styres br\xc3\xa6ndstofm\xc3\xa6ngden og indspr\xc3\xb8jtningstidspunktet af signaler fra gasspj\xc3\xa6ldsvinklen og motoromdrejningstallet (grundblanding). Til en mere n\xc3\xb8jagtig bestemmelse af br\xc3\xa6ndstofm\xc3\xa6ngden (korrekturblanding) benyttes yderligere signaler som f.eks. lufttemperatur, k\xc3\xb8lev\xc3\xa6sketemperatur og bladingssammens\xc3\xa6tning (lambdasonde). Gennem indsugningsmanifolden, som opvarmes enten elektrisk eller ved hj\xc3\xa6lp af restvarmen fra motoren, fordeles br\xc3\xa6ndstof/luft-blandingen til de enkelte cylindre i motoren. Mono-Jetronic er ligeledes udstyret med p\xc3\xa5l\xc3\xb8bsafbrydelse, som styres ved hj\xc3\xa6lp af en afbryder i gasspj\xc3\xa6ldet, dvs. at ved p\xc3\xa5l\xc3\xb8b indspr\xc3\xb8jtes der intet br\xc3\xa6ndstof. Tomgangsomdrejningstallet reguleres af gasspj\xc3\xa6ldsstillemotoren, hvorved k\xc3\xb8lev\xc3\xa6sketemperaturen ved koldstart er m\xc3\xa5lgivende. Derudover har biler med katalysator en ventil til regenerering af aktivkulfiltret. Systemtrykket ligger p\xc3\xa5 0,75-1 bar og styres af en fjederbelastet trykregulator. Omdrejningstallet begr\xc3\xa6nses ved afbrydelse af indspr\xc3\xb8jtningsventilen. Styreenheden til Mono-Jetronic styrer udelukkende indspr\xc3\xb8jtningssystemet, mens styringen af t\xc3\xa6ndingssystemet er adskilt fra indspr\xc3\xb8jtningssystemet, kun omdrejningstalssignalet overgives til indspr\xc3\xb8jtningssystemet._NEWLINE_En videreudvikling af Mono-Jetronic er Mono-Motronic.'